ועדת המשנה לפנסיה, כנסת 18, פרוטוקול מספר 1, 2009-11-23 12:45

חיים כץ: צהרים טובים.

חיים כץ: יום שני, ו' בכסלו התש"ע, 23 בנובמבר 2009, אני מתכבד לפתוח ישיבה ראשונה של ועדת המשנה של ועדת הכספים לענייני פנסיה.

חיים כץ: שהחיינו וקיימנו והגיענו לזמן הזה שנעשה טוב וסדר בכל הנושא הפנסיוני.

חיים כץ: אולי חיים קשים יותר לאוצר, אבל אולי קצת סדר בנושא.

חיים כץ: אנחנו דנים היום בהצעת חוק לתיקון פקודת מס הכנסה (מספר 171), התשס"ח-2008.

חיים כץ: הצעת החוק הזאת מעורבת וכוללת גם את תיקון פקודת מס הכנסה וגם תקנה מספר 3.

יואב בן אור: תיקון תקלות שהיו בחקיקה.

חיים כץ: אנחנו נעבור סעיף סעיף ונראה מה אנחנו מקבלים ומה אנחנו לא מקבלים.

שגית אפיק: 1.

שגית אפיק: תיקון סעיף 1 בפקודת מס הכנסה (להלן – הפקודה), בסעיף 1, בהגדרה "חוק הפיקוח על קופות גמל", במקום "חוק שירותים פיננסיים" יבוא "חוק הפיקוח על שירותים פיננסיים".

שגית אפיק: נפלה טעות סופר בהגדרה של החוק.

חיים כץ: אני מסכים שנפלה כאן טעות סופר.

חיים כץ: אני חושב שצריך להמליץ לוועדת הכספים לאשר את הסעיף הזה.

חיים כץ: אין בו דבר חוץ מאשר שינוי נוסח.

חיים כץ: אנחנו עוברים לסעיף 2.

שגית אפיק: 2.

שגית אפיק: תיקון סעיף 3 בסעיף 3(ה3) לפקודה – בפסקה (1) במקום "לקופות גמל לתגמולים ולקופות גמל לקצבה" יבוא "לקופות גמל לקצבה".

שגית אפיק: גם זה עניין טכני.

חיים כץ: גם זה עניין טכני, וגם כאן אנחנו ממליצים לוועדת הכספים לאשר.

חיים כץ: (2) בפסקה (2), במקום ההגדרה "סכום התקרה" יבוא: "סכום התקרה" – סכום השווה לארבע פעמים השכר הממוצע במשק בחודש".

חיים כץ: גם זה עניין טכני.

חיים כץ: למעשה מדובר בהתאמת מונחים.

חיים כץ: אנחנו יכולים לדלג על סעיף 3 ולעבור לסעיף 4.

שגית אפיק: 4.

שגית אפיק: תיקון סעיף 45א בסעיף 45א לפקודה – (1) בסעיף קטן (א), פסקה (2) – תימחק.

שגית אפיק: (2) בסעיף קטן (ה) - (א) במקום פסקה (1) יבוא: "(1) הסכום האמור בסעיף קטן (ד)(1)".

שגית אפיק: (ב) בפסקה (2)(ב) - (1) בפסקת משנה (1), במקום הקטע החל במלים "עד לסכום" עד המלים "שקלים חדשים", יבוא "עד לסכום השווה לפעמיים הסכום האמור בפסקה (1) להדרה "הכנסה מזכה" שבסעיף 47(א)(1)".

חיים כץ: גם כאן אנחנו רואים שבמקום שיהיה כתוב סכום מסוים, עושים הכפלות של גורם כמו השכר הממוצע במשק כפול ארבע פעמים, שווה לאותו סכום.

חיים כץ: אין כאן שינוי מהותי.

מיכל דויטש הנר: יש כאן שינוי כלפי מעלה.

מיכל דויטש הנר: יש פה התאמה של הסכומים.

חיים כץ: כן.

חיים כץ: לא משהו מהותי.

מיכל דויטש הנר: לא.

מיכל דויטש הנר: גם לא כלפי מטה אלא כלפי מעלה.

שגית אפיק: בסופו של דבר, זאת הטבה.

חיים כץ: זה כלום.

חיים כץ: במקום 1.20 שקל, זה 1.21 שקל.

ציון פיניאן: צריך לברך שהחיינו, האוצר ממליץ להעלות.

מיכל דויטש הנר: הצעת החוק פוצלה כאן על ידי הוועדה וחלקה עבר.

חיים כץ: אנחנו ממליצים למליאת הוועדה לאשר גם את סעיף 4.

שגית אפיק: 5.

שגית אפיק: תיקון סעיף 47 בסעיף 47 לפקודה – (1) בסעיף קטן (א) - (א) בפסקה (3), בהגדרה "הכנסה לעמית עצמאי", במקום הסיפא החל במלים "עד לסכום" יבוא "עד לסכום האמור בפסקה (1) להגדרה "הכנסה מזכה" לשנה, בניכוי הכנסתו המבוטחת".

שגית אפיק: (ב) בפסקה (4), בהגדרה "הכנסה מבוטחת" המלים "לקופת גמל לתגמולים או" – יימחקו.

שגית אפיק: (ג) בפסקה (5), בהגדרה "הכנסה נוספת" - (1) בפסקה (1), במקום הסיפא החל במים "עד לסכום" יבוא "עד לסכום האמור בפסקה (1) להגדרה "הכנסה מזכה לשנה".

שגית אפיק: (2) בפסקה (2), במקום הסיפא החל במלים "עד לסכום" יבוא "עד לסכום השווה לארבע פעמים הסכום האמור בפסקה (1) להגדרה "הכנסה מזכה" לשנה, בניכוי הכנסתו המבוטחת או הסכום האמור בפסקה (1) לאותה הגדרה, לפי הגבוה מביניהם".

שגית אפיק: (ד) פסקה (6) – תימחק.

שגית אפיק: (א) הרישא עד המלים "לטובת אחד מהם או" – תימחק.

שגית אפיק: (ב) בפסקה (1), במקום "ואולם אם שילם בעד קצבה בלבד והסכום ששילם עולה על 12 אחוזים מהכנסתו כאמור" יבוא "ואולם אם שילם סכום העולה על 12 אחוזים מהכנסתו כאמור".

שגית אפיק: (3) בסעיף קטן (ב1) - (א) ברישא, המלים "לקופת גמל או לתגמולים או" – יימחקו.

שגית אפיק: (ב) בפסקה (1), במקום "לקופת גמל לקצבה" יבוא "כאמור".

שגית אפיק: (ג) בפסקה (2), במקום "ששולמו לקופת גמל לקצבה" יבוא "ששולמו כאמור" והמלים "ובשל סכומים ששולמו לקופת גמל לתגמולים", "לקופת גמל לקצבה" ו"בקופת גמל לקצבה" – יימחקו.

חיים כץ: גם בסעיף הזה אין שום דבר דרמטי שאנחנו צריכים להתרגש ממנו יותר מדיי, אני ממליץ להעביר למליאת הוועדה ולאשרו.

שגית אפיק: יש כאן עניין של מדד והצמדות.

חיים כץ: נחזור לסעיף מספר 3.

חיים כץ: גם את הסעיף הזה אני ממליץ לאשר ולהעביר למליאת הוועדה.

שגית אפיק: 3.

שגית אפיק: תיקון סעיף 9 בסעיף 9 לפקודה, בפסקה (7א)(א)(4) - (1) בפרט משנה (א), אחרי "לזכותו בקופת גמל לפיצויים" יבוא "או במרכיב הפיצויים בקופת גמל לקצבה", במקום "שהשאיר בקופת גמל לפיצויים או שהפקיד מיד עם פרישתו בקופת גמל כזו" יבוא "שהשאיר בקופת גמל כאמור או שהפקיד מיד עם פרישתו במרכיב הפיצויים בקופת גמל לקצבה" ובמקום "לאותה קופת גמל" יבוא "למרכיב הפיצויים בקופת גמל כאמור, והכל עד לסכום התקרה.

שגית אפיק: לעניין זה - "מרכיב הפיצויים" – כהגדרתו בחוק הפיקוח על קופות גמל.

שגית אפיק: "סכום התקרה" – סכום השווה לארבע פעמים השכר הממוצע במשק, כהגדרתו בסעיף 3(ה3), כשהוא מוכפל במספר שנות העבודה אצל המעביד שממנו פרש העובד, בצירוף הסכום הנדרש לכיסוי התחייבויות אותו מעביד בעבור אותו עובד לפי חוק פיצויי פיטורים, התשכ"ג-1963".

חיים כץ: תסבירי.

שגית אפיק: יש כאן קביעת תקרה ביחס לרצף פיצויים.

שגית אפיק: בעקבות תיקון 3, בעקבות איזשהו תיקון טכני לכאורה נוצר מצב שאין אפשרות עוד לבצע רצף פיצויים שהיה עד היום.

שגית אפיק: באה רשות המסים בתקופה שמיום תיקון 3 ועד היום והעניקה את רצף הפיצויים למרות שלכאורה לא היה הדבר קבוע בחקיקה.

שגית אפיק: אני אומרת לכאורה משום שנראה שבתיקון מספר 3 לאף אחד לא הייתה כוונה לבטל את העניין של רצף פיצויים.

שגית אפיק: במקביל, לאותה אופציה שנתנה רשות המסים לאפשר את רצף הפיצויים, היא גם קבעה תקרה לרצף הפיצויים, תקרה שהיא קבועה כאן בסעיף 3, סכום השווה לארבע פעמים השכר הממוצע במשק שהוא מוכפל במספר שנות העבודה ובצירוף.

חיים כץ: זה בדיוק ארבע פעמים השכר הממוצע במשק ועוד 10,800 כפול מספר השנים.

מיכל דויטש הנר: זה יותר מ-10,800.

שגית אפיק: זה יותר.

מיכל דויטש הנר: ארבע פעמים השכר הממוצע.

חיים כץ: זה מה שאמרתי.

חיים כץ: ועוד 10,800.

מיכל דויטש הנר: חבות הפיצויים.

מיכל דויטש הנר: ה-8 ושליש ועוד כ-31 אלף שקלים.

חיים כץ: זה מה שאמרתי.

חיים כץ: בדיוק זה מה שאמרתי.

חיים כץ: ארבע פעמים השכר ועוד 10,800 שמוקנים היום.

אמיר גבאי: סליחה, זה לא נכון.

חיים כץ: למה?

אמיר גבאי: מאחר שהזכאות לפיצויי פיטורים מהמעביד לעובד היא השכר האחרון שלו ולאו דווקא הפטור.

חיים כץ: אנחנו מדברים על הפטור.

חיים כץ: ארבע פעמים השכר הממוצע ועוד.

אמיר גבאי: ועוד החבות של המעביד לעובד.

חיים כץ: בסדר.

שגית אפיק: מבקשים שהסעיף הזה ייכנס לתוקף החל מה-1 בינואר 2008 כדי שלא ייווצר מצב של נתק בו לכאורה לא קיים רצף פיצויים.

חיים כץ: אנחנו רוצים שתהיה אפשרות, במידה שכספי הפיצויים נמצאים בקופה לא משלמת לקצבה, להעביר עוד כספים לקופה לא משלמת לקצבה ולא יעבירו את כספי הפיצויים לקופה משלמת לקצבה.

חיים כץ: היום, אם יש לי כספים בקופה לא משלמת לקצבה, אני מפוטר או מתפטר מעבודתי ואני צריך תוך פרק זמן מסוים למשוך אותם ואם אני לא מושך אותם, יש לי בעיית מס.

חיים כץ: אם אני רוצה למשוך אותם אחר כך, אני צריך להעביר אותם לקופה משלמת לקצבה.

חיים כץ: אני רוצה להגיע לכך שאני אוכל להמשיך, להפקיד ולחסוך בקופה לא משלמת לקצבה.

חיים כץ: לרצף הפיצויים.

חיים כץ: אם יש לי כספים חד פעמיים, אין סיבה בעולם שקופה לא תוכל לשלם לי אותם אם הם לא קצבתיים.

חיים כץ: יש לי כבר את הפנסיה הנצרכת, 3,850 שקלים, ויש לי כסף לקצבה.

חיים כץ: למה אתם סוגרים לי כאן את הקופה הלא משלמת לקצבה?

מיכל דויטש הנר: אנחנו מדברים על רצף פיצויים שנמצא במרכיב הקצבה.

חיים כץ: אני מדבר על רצף פיצויים.

חיים כץ: אני רוצה להמשיך להפריש לשם כספים לקופה לא משלמת לקצבה.

אמיר גבאי: לפי דעתי התיקון חסר מאחר שאם הוא היה מתייחס גם להפקדה חד פעמית לקצבה, זה היה סוגר את התמונה.

אמיר גבאי: כרגע זה פתרון חלקי.

אמיר גבאי: זה משאיר את הנישום ללא פתרון.

4414: אפשר להסביר משהו לפורום.

4414: חברים, כאשר אדם פורש מעבודה עומדים בפניו היום, לפי לשון החוק, שלוש אפשרויות.

4414: אפשרות ראשונה היא לבוא ולהתחשבן על כספי הפיצויים כי הוא צריך את הכסף, הוא צריך לחיות.

4414: אז המחוקק מעניק לו פטור על כל שנת עבודה בגובה של 10,980 או המשכורת האחרונה, הנמוך מביניהם.

4414: על החלק הפטור הוא פטור ועל החלק החייב, יש כללי מס איך הוא מתמסה עליהם עם יכולת לפרוס את אותו סכום על פי סעיף 8(ג)(3).

4414: זאת אפשרות ראשונה.

4414: אפשרות שנייה שמוקנית לו בחוק, והייתה מוקנית לו עד ינואר 2008, נקראת רצף פיצויים והיא מתנה את התנאים הבאים: שאת מענק הפרישה שהוא מקבל מאת מעבידו הוא היה צריך להפקיד בקופה אישית לפיצויים, אותה קופה שבעצם תשמור לו את כספי הפיצויים להתחשבנות עם המעביד הבא.

4414: כמובן היה תנאי נוסף שהוא תנאי מאוד קריטי שהוא צריך למצוא מעביד תוך שנה.

4414: זה מה שנקרא רצף פיצויים.

4414: סעיף 13 לחוק הפיקוח במסגרת תיקון 3 בא וביטל את הקופה האישית לפיצויים תוך הבנה שנסיט את כספי הפיצויים לתוך מרכיבים של קצבה שאם אדם ירצה למשוך את זה כקצבה, הוא יוכל.

חיים כץ: ואם הוא לא רוצה למשוך את זה כקצבה?

4414: הוא יכול למשוך את זה כהוני.

חיים כץ: כן, אבל כמה מס הוא משלם?

חיים כץ: תגיד לנו כמה אתה קורע את האדם שהוא פטור ממס.

חיים כץ: אם אתה מדבר אתי על פנסיה, כאשר אני הולך לקופה משלמת, אם אתה לוקח כסף שהוא חד פעמי, יש לי מיליון שקלים, אני רוצה למשוך אותם חד פעמי, אתה לא מאפשר לי.

חיים כץ: אחרי חצי שנה-שנה אני רוצה למשוך אותו, אני צריך להעביר אותו מקופה לא משלמת לקופה משלמת, אני צריך לשלם עמלות, לשלם לאנשים שיגזרו קופונים ואחר כך לקחת את הכסף.

חיים כץ: למה?

חיים כץ: אני רוצה אפשרות להשאיר כספים בקופה לא משלמת לקצבה.

4414: בוא נסביר את האפשרויות.

4414: לא מיציתי את האפשרויות.

4414: נראה מה קרה ואז נבין את הנקודה שאתה מדבר עליה.

חיים כץ: אתה יודע להשאיר לי קופה לא משלמת לקצבה?

4414: רגע, אני רוצה להסביר את האפשרויות.

חיים כץ: עזוב את ההסברים.

חיים כץ: אתה יודע להשאיר לי קופה לא משלמת לקצבה?

4414: שוב, אני לא מבין מה זה להשאיר קופה לא משלמת לקצבה.

חיים כץ: אני אוכל להמשיך להפקיד כספי פיצויים.

4414: אם תעמוד בתנאי הרצף, דהיינו, תמצא מעביד תוך שנה ותפקיד את מענק הפרישה לתוך קופה לא משלמת, אני אאפשר לך רצף פיצויים.

4414: זה מה שאומר הסעיף.

חיים כץ: אני רוצה שתשאיר את הקופה לא משלמת לקצבה.

אמיר גבאי: לדעתי יש כאן

אמיר גבאי: בלבול בין שני מצבים.

4414: האפשרות השלישית מדברת על סיטואציה בה אדם מראש חסך את כל כספי הפיצויים בקופה לקצבה ואז המחוקק אומר לו: אם חסכת בקופה לקצבה, תוכל להחיל רצף קצבה.

4414: במה זה שונה מרצף פיצויים?

4414: זה שונה בכך שברצף קצבה, להבדיל מרצף פיצויים – רצף פיצויים דוחה את אירוע המס למעביד הבא, כי אנחנו לא רוצים ליצור שוני בין אדם שעבד שלושים שנים אצל מעביד אחד לבין אדם שהחליף עבודות במהלך שנות עבודתו וזה קורה במציאות.

4414: ברצף קצבה, להבדיל מרצף פיצויים, אנחנו צריכים לזכור שאנחנו נותנים את האפשרות לאדם למשוך את הכסף הפטור.

חיים כץ: ברור לך שאנחנו נכנסים לדיון על תקנה מספר 3.

4414: אנחנו בדיון על סעיף 3 לתיקון חוק 171.

4414: הסברתי את האפשרויות.

4414: רצף הפיצויים, לאור הביטול של הקופות האישיות לפיצויים, מנע את האפשרות לעשות רצף פיצויים.

4414: המשמעות האופרטיבית המיידית היא כך שאדם פורש, אני לא נותן אפשרות לדחות אירוע מס.

4414: אני אומר לו שיבוא וישלם לי מס מיד על כל הפיצויים.

חיים כץ: אם הוא לא מושך את זה.

4414: בין אם הוא מושך ובין אם הוא לא מושך.

חיים כץ: חוץ מהפטור.

4414: למעט הפטור, כמובן.

4414: אין ויכוח.

4414: אני אומר שהמשמעות האופרטיבית של לא לאשר את סעיף הרצף, אומרת לא לתת יותר אישורי רצף.

4414: זאת המשמעות.

4414: זאת אומרת שאדם יפרוש מהעבודה, אני עושה אתו התחשבנות.

זאב חושינסקי: אני נציג הסתדרות העובדים הכללית.

זאב חושינסקי: אני מבקש להציג את העמדה של ההסתדרות.

זאב חושינסקי: אין לנו התנגדות ולדעתי האפשרות להפקיד כספים בפיצויים היא לטובת העמיתים ולטובת האזרחים אלא שצריך לעשות שני דברים לפני שעושים את זה: צריך להגדיל את הפטור שהובטח, להגדיל את הפטור על הפנסיה, כך שאפשר יהיה למשוך כספים כמו שאתה אמרת קודם.

חיים כץ: תפרש.

זאב חושינסקי: הם צריכים לתת הגדלה של הפטור ממס על הקצבה.

זאב חושינסקי: ברגע שיהיה פטור ממס על הקצבה, גדול יותר, אפשר יהיה למשוך.

חיים כץ: כמה פטור יש היום?

זאב חושינסקי: הפטור הוא 35 אחוזים וצריך להגדיל אותו למשהו כמו 70 אחוזים.

זאב חושינסקי: זה דבר אחד שהם צריכים לעשות.

זאב חושינסקי: הם צריכים לעשות את זה בהדרגה ולא במכה אחת.

זאב חושינסקי: זה היה הסיכום בתיקון 3, ואני הייתי שם ואני זוכר את זה טוב מאוד.

זאב חושינסקי: הייתי מהצד השני, אבל לא משנה.

זאב חושינסקי: היה סיכום שיוגדל הפטור ואנחנו מחכים כבר שנתיים.

זאב חושינסקי: לא גודל הפטור.

זאב חושינסקי: אנחנו מבקשים להגדיל את הפטור.

זאב חושינסקי: ברגע שיוגדל הפטור, הכל יסתדר, גם הבעיה שאתה תיארת קודם שאי אפשר למשוך סכום חד פעמי והם שמים את הכל בפנסיה.

זאב חושינסקי: גם זה ייפתר.

זאב חושינסקי: ברגע שיהיה אפשר להגדיל את הפטור, אפשר יהיה להוון.

זאב חושינסקי: אם כן, צריך להגדיל את הפטור.

זאב חושינסקי: יש כאן תיקון 4 לחוק הפיקוח ושם הם מבקשים לצמצם את ההגדרה.

מיכל דויטש הנר: עוד לא הגענו לזה.

מיכל דויטש הנר: אנחנו לא שם.

מיכל דויטש הנר: אנחנו בסעיף 3.

זאב חושינסקי: בפקודת מס הכנסה תיקנו כך שהגדרת קרוב מצטמצמת בצורה משמעותית ואנחנו מתנגדים לזה.

חיים כץ: מישהו הקריא את זה?

זאב חושינסקי: אני אומר את זה כבר עכשיו כדי שיביאו את זה ביחד.

זאב חושינסקי: אלה שני הדברים שרציתי להתייחס אליהם.

אמיר גבאי: בסופו של דבר אנחנו כאן מערבבים מספר מונחים.

אמיר גבאי: לטעמנו ברגע שהמחוקק בא ומגביל את האפשרות לבצע רצף זכויות פיצויים, הוא צריך לבוא ולהחזיר את האפשרות שהייתה תקפה עד ינואר 2000, לבצע הפקדה חד פעמית לקצבה, לקופת גמל משלמת קצבה או לא משלמת קצבה, אבל למטרת קצבה.

אמיר גבאי: כך שבסופו של דבר אם אדם פורש מהעבודה וקיבל מענק ומעונין לא לקחת לידיו את הכספים אלא לדאוג לעתיד בדרך כלשהי, אז יתאפשר לו על חלק מהכספים, אם הוא רוצה, לשלם מס, ואם לא, הוא יכול לדחות בכפוף לתקרה שנקבעת כרגע סכום מסוים ולבוא ולהפקיד כספים לקצבה שזאת בעצם כוונת המחוקק מתחילה, לעודד לשם.

חיים כץ: אבל אם יש לו 3,850 שקלים, הוא לא חייב ללכת לקצבה.

אמיר גבאי: נכון.

אמיר גבאי: אבל שתתאפשר לו האפשרות להפקיד חלק, הפקדה חד פעמית ולאו דווקא כספים שהופקדו במקור בקופה לקצבה.

חיים כץ: מה אומר על זה מס הכנסה?

חיים כץ: לא הקשבתם.

מיכל דויטש הנר: לא, הקשבנו.

4414: הקשבנו.

4414: אנחנו מכירים את הנקודה הזאת.

4414: לאור תיקון 3 ברור לנו שאנחנו רוצים לאפשר לאדם לייעד כמה שיותר כספי פיצויים ברצונו, והכל תלוי ברצונו, למטרת קצבה.

4414: זאת התכלית של תיקון 3, להגדיל את הקצבאות במדינת ישראל בטווח הרחוק.

חיים כץ: למה לא העליתם את גובה הקצבה?

חיים כץ: למה ירדתם מה-3,850?

4414: הסיכום עם כל הגופים בראשותו של מנכ"ל האוצר דיבר על הגדלת הקצבה המזכה ב-2025.

4414: צריך לשים את הדברים על השולחן ויושב כאן ידידי וקודמי בתפקיד, מר זאב חושינסקי, שהיה שותף לסיפור הזה.

4414: במסגרת הבנה שאנשים פורשים – אגב, התהליך הזה עד 2025 – עם אגף שוק ההון, אנחנו בוחנים את האפשרות לבצע את ההגדלה של הקצבה המזכה בצורה של פעימות.

4414: אנחנו בוחנים את המשמעויות.

4414: מכיוון שזה ב-2025, אין שום לחץ לבוא ולכתוב את זה בצורה מיידית.

4414: התחייבנו ל-2025.

חיים כץ: ואם זה יהיה כתוב?

4414: אין לי בעיה.

חיים כץ: העלינו עכשיו הצעת חוק לתקן את פנסיית החובה, תנאים לאלה שלא זכאים.

4414: אין לנו שום בעיה להגדיר את זה מחר ל-2025.

4414: אין שום בעיה.

מיכל דויטש הנר: לא במסגרת הזאת.

4414: זה לא במסגרת תיקון הפקודה.

חיים כץ: הוועדה תאמר את מה שיש לה לגבי סעיף 3.

חיים כץ: בואו נלך לסעיף 6(1) לדוגמה.

חיים כץ: אני רוצה לדעת את כוונת המדינה.

שגית אפיק: 6.

שגית אפיק: תיקון חוק הפיקוח על שירותים פיננסיים (קופות גמל) בחוק הפיקוח על שירותים פיננסיים (קופות גמל), התשס"ה-2005 (להלן – חוק קופות גמל) – (1) בסעיף 4(א)(2), אחרי "קופות גמל" יבוא "ואולם רשאית היא לעסוק בעיסוק אחר שאישר הממונה, בכפוף לתנאים שאישר".

חיים כץ: מה זה עיסוק אחר?

חיים כץ: לנהל קאונטרי קלאב?

חיים כץ: לפתוח ספורטן?

חיים כץ: איפה זה כתוב?

יואב בן אור: אני אסביר את הכוונה.

חיים כץ: לא יודע, דברי ההסבר לא שווים כלום.

חיים כץ: אולי המפקח יבוא ויאמר שהוא רוצה לנהל עכשיו קאונטרי קלאב?

חיים כץ: למה לא? למה אתה לא מגדיר את העיסוקים?

חיים כץ: הוא מנהל קופת גמל.

חיים כץ: כאן כל הקטע של תיקון 3.

חיים כץ: יש לנו הרבה מחלוקות על תיקון 3.

חיים כץ: אני חושב שיש שם הרבה מאוד עוולות ואני חושב שתיקון 3 שווה דיון נפרד.

חיים כץ: כמו הדוגמה להרחיב את סמכותו של המפקח – לאן, למי, עבור מה?

חיים כץ: בלי הגבלות.

חיים כץ: כמו הסעיף שהוא אמר שאנחנו חותכים את קרובי המשפחה.

חיים כץ: מצד אחד לקבלת בני משפחה לעבודה, יש סעיף מורחב, ומהצד השני, כמו שנטען כאן, מצמצמים אותו.

חיים כץ: מגדירים בני משפחה בצורה אחרת.

חיים כץ: אני חושב שאתם צריכים ללכת לעשות שיעורי בית ולראות מה אתם רוצים מעצמכם.

חיים כץ: אתם צריכים ללכת לרטרואקטיביות של ינואר 08.

חיים כץ: יש את כל ההשלכות שיכולות להיות אם אנחנו נעשה רטרואקטיבי?

חיים כץ: בדקתם אם מישהו יכול להיפגע?

חיים כץ: אם מישהו לא יכול להיפגע מכל ההשוואות האלה?

חיים כץ: לא יודע.

חיים כץ: בכל אופן, אני חושב שבתיקון 3 אנחנו נקיים דיון מיוחד, מסודר ומקיף.

חיים כץ: אני אמליץ לוועדת הכספים לפצל את סעיפים 1, 2, 4 ו-5.

חיים כץ: תודה רבה.

חיים כץ: הישיבה נעולה.